b"\n_START_ARTICLE_\nBurj Khalifa\n_START_SECTION_\nAntecedents\n_START_PARAGRAPH_\nEl seu dissenyador i creador va ser l'arquitecte mexicoameric\xc3\xa0 Adrian D. Smith. En un principi, la Burj Khalifa havia de tenir el nom de \xc2\xabGrollo Tower\xc2\xbb, mesurar 570\xc2\xa0metres per convertir-se en l'edifici m\xc3\xa9s alt del m\xc3\xb3n i situar-se a Austr\xc3\xa0lia. La forma del gratacel no tenia res a veure amb el disseny actual. Havia de prendre la forma d'un prisma amb una punta il\xc2\xb7luminada._NEWLINE_M\xc3\xa9s tard, el seu disseny comen\xc3\xa7ava a semblar m\xc3\xa9s alt amb una al\xc3\xa7ada de m\xc3\xa9s de 600\xc2\xa0metres. Un cop ja ubicat a la ciutat de Dubai, el seu dissenyador i creador decid\xc3\xad que l'altura del gratacel superaria els 700\xc2\xa0metres d'al\xc3\xa7ada._NEWLINE_Va ser llavors quan es va crear el model que actualment es coneix, basat en els arcs \xc3\xa0rabs i la forma d'una flor que es cultivava als Emirats \xc3\x80rabs Units i a l'\xc3\x8dndia: la Hymenocallis. Es va proposar que mesur\xc3\xa9s fins a 818\xc2\xa0metres d'al\xc3\xa7ada, a mitjans de 2008 la constructora anunci\xc3\xa0 que l'al\xc3\xa7ada s'augmentaria en un 20%. A mitjans de 2006 alguns informes apuntaven que el gratacel podria arribar als 940\xc2\xa0metres d'al\xc3\xa7ada i alguns mesos despr\xc3\xa9s un disseny mostrava una al\xc3\xa7ada aparent d'uns 1.311\xc2\xa0metres d'altitud.\n_START_SECTION_\nEstructura\n_START_PARAGRAPH_\nEl disseny de la Burj Khalifa est\xc3\xa0 basat en la forma geom\xc3\xa8trica d'una flor, la Hymenocallis blanca de sis p\xc3\xa8tals conreada a la regi\xc3\xb3, i la seva harmoniosa estructura va donar inspiraci\xc3\xb3 al projecte. Per\xc3\xb2, en definitiva, es reconfigur\xc3\xa0 per a arribar a transformar-se en tres p\xc3\xa8tals principals com nodes que es defineixen com les \xc2\xabales\xc2\xbb o seccions laterals, siguin aquestes parts de l'hotel, oficines o resid\xc3\xa8ncies. Aquestes ales o seccions frontals ascendeixen cadascuna a diferent al\xc3\xa7ada i van fent que l'estructura de l'edifici vagi sent m\xc3\xa9s petita. La posici\xc3\xb3 de les ales forma una escala a caragol amb direcci\xc3\xb3 cap a l'esquerra, que envolta l'edifici i serveix per contrarestar els forts vents i les nombroses tempestes de sorra de Dubai._NEWLINE_La Burj Khalifa compta amb sis nivells mec\xc3\xa0nics on se situa la maquin\xc3\xa0ria que regir\xc3\xa0 els sistemes de l'edifici. Cinc d'aquests pisos es poden distingir a la fa\xc3\xa7ana de l'edifici, ja que s\xc3\xb3n m\xc3\xa9s grans que les altres plantes i presenten un disseny de vidre diferent. El sis\xc3\xa8 pis mec\xc3\xa0nic es troba a les primeres plantes de l'edifici. A partir de l'\xc3\xbaltim nivell mec\xc3\xa0nic de la Burj Khalifa localitzat a m\xc3\xa9s de 500\xc2\xa0metres d'altitud, acaben les ales i nom\xc3\xa9s queda el \xc2\xabpinyol\xc2\xbb o \xc2\xabcor\xc2\xbb de l'edifici, el qual comen\xc3\xa7a a empetitir mentre puja fins que acaba en una punta que \xc3\xa9s l'antena._NEWLINE_L'edifici, fins als 586\xc2\xa0metres est\xc3\xa0 fet de formig\xc3\xb3 refor\xc3\xa7at. A partir del pis 156 (586\xc2\xa0metres) i en endavant, les plantes estan fetes d'acer, la qual cosa les fa m\xc3\xa9s lleugeres. La fonamentaci\xc3\xb3 d'aquest edifici \xc3\xa9s la m\xc3\xa9s gran mai constru\xc3\xafda, ja que t\xc3\xa9 un sistema de pilons d'1,5\xc2\xa0metres de di\xc3\xa0metre a la seva base i m\xc3\xa9s de 50\xc2\xa0metres de profunditat._NEWLINE_La fa\xc3\xa7ana de l'edifici est\xc3\xa0 completament entapissada per panells de vidre, que ocupen una \xc3\xa0rea de 142.000 m\xc2\xb2. Cada panell est\xc3\xa0 fet de vidre reflectant i compta amb seccions d'alumini i acer. Els panells estan tancats herm\xc3\xa8ticament i no deixen que la temperatura a l'interior de l'edifici s'incrementi.\n_START_SECTION_\nDades generals\n_START_PARAGRAPH_\nEs localitza a la part central de les costes de Dubai al costat de l'avinguda Sheik Sayed Road (a l'avinguda principal de Dubai). La data original d'obertura de l'edifici havia de ser el 31 de desembre de 2008, encara que, a causa d'un retard en la construcci\xc3\xb3, la seva inauguraci\xc3\xb3 es vei\xc3\xa9 retardada fins al gener del 2010._NEWLINE_La construcci\xc3\xb3 d'aquest gratacel no es deu a motius de manca d'espai (com succeeix a la ciutat de Nova York). La ciutat de Dubai gaudeix d'\xc3\xa0mplies extensions de desert per aixecar grans construccions, el gratacel, igual que altres projectes, busca atraure l'atenci\xc3\xb3 del m\xc3\xb3n sobre la ciutat, a causa d'una aposta de Dubai sobre la seva economia la qual estar\xc3\xa0 basada quasi exclusivament en el turisme. Aquesta \xc3\xa9s la principal ra\xc3\xb3 per la qual molts d'aquests complexos estiguin sent constru\xc3\xafts en aquesta ciutat, la qual s'ha guanyat el lema \xc2\xabLa ciutat m\xc3\xa9s r\xc3\xa0pida a cr\xc3\xa9ixer\xc2\xbb. La Burj Khalifa forma part dels megaprojectes de Dubai, on tamb\xc3\xa9 hi ha les Illes Palm, Dubailand entre d'altres._NEWLINE_La Burj Khalifa es troba en un complex residencial i comercial denominat \xc2\xabCentre de la ciutat de Burj Dubai\xc2\xbb el qual inclou el centre comercial m\xc3\xa9s gran del m\xc3\xb3n: el Dubai Mall, un llac artificial d'unes 12 hect\xc3\xa0rees d'extensi\xc3\xb3 amb la font m\xc3\xa9s llarga del m\xc3\xb3n, el Burj Dubai Llac Hotel & Serviced Apartments, el Burj Dubai Mall Hotel i tamb\xc3\xa9 19 torres residencials._NEWLINE_Dins de la Burj Khalifa es troba el primer hotel de la marca Armani (en les primeres 39 plantes), 700 apartaments privats de luxe (plantes de la 45 a la 108), un mirador (planta 123), un observatori (planta 124) i oficines (la resta de les plantes fins a la planta 156)._NEWLINE_No obstant aix\xc3\xb2, l'eventual regnat de la Burj Dubai com a estructura m\xc3\xa9s alta pel que sembla ser\xc3\xa0 ef\xc3\xadmer, ja que es troba el projecte d'un gratacel de 1400\xc2\xa0metres d'al\xc3\xa7ada: la Torre Nakheel, que tamb\xc3\xa9 s'ubicar\xc3\xa0 a la ciutat de Dubai i la seva construcci\xc3\xb3 es troba pausada almenys durant el 2009. Tamb\xc3\xa9 altres dos gratacels aprovats superaran el quil\xc3\xb2metre d'altura: la Torre de Mubarak al-Kabeer amb 1.001\xc2\xa0metres d'altura, a Kuwait, i la Torre Murjan, un altre gratacel de 1.022\xc2\xa0metres a Al-Manama (Bahrain).\n_START_SECTION_\nFont de Dubai\n_START_PARAGRAPH_\nA l'exterior hi ha la Font de Dubai, amb un sistema designat per WET Design, la companyia californiana responsable de les fonts del Bellagio Hotel Lake de Las Vegas. Va costar 800 milions de Dh i compta amb la il\xc2\xb7luminaci\xc3\xb3 de 6.600 llums i 50 projectors de colors. Fa 275 metres i llen\xc3\xa7a aigua 150 m. enlaire, acompanyada per m\xc3\xbasica contempor\xc3\xa0nia \xc3\xa0rab i mundial. El 26 d'octubre, Emaar va anunciar que s'anomenaria Dubai Fountain sobre els resultats d'un concurs per trobar-hi nom.\n_START_SECTION_\nPlataforma d'observaci\xc3\xb3\n_START_PARAGRAPH_\nEl 5 de gener de 2010 es va inaugurar una plataforma exterior d'observaci\xc3\xb3 a la planta 124. \xc3\x89s la tercera plataforma d'observaci\xc3\xb3 m\xc3\xa9s alta del m\xc3\xb3n i la segona m\xc3\xa9s alta a l'exterior, a 452 m. Compta amb el Telescopi Behold, un dispositiu de realitat augmentada desenvolupat per gsmprjct\xc2\xb0, de Mont-real, que permet els visitants veure el paisatge del voltant a temps real, i veure imatges enregistrades anteriorment en diversos moments del dia i en condicions clim\xc3\xa0tiques diferents. Per gestionar el volum diari d'observadors, els visitants poden comprar tiquet per avan\xc3\xa7at._NEWLINE_El 8 de febrer de 2010, es va tancar al p\xc3\xbablic la plataforma d'observaci\xc3\xb3 despr\xc3\xa9s que problemes amb el subministrament el\xc3\xa8ctric provoquessin que un ascensor qued\xc3\xa9s penjat entre dues plantes, atrapant un grup de turistes durant 45 minuts. Finalment va reobrir el 4 d'abril de 2010.\n_START_SECTION_\nParc de Burj Khalifa\n_START_PARAGRAPH_\nBurj Khalifa es troba envoltat per un parc d'11 hect\xc3\xa0rees, dissenyat pels arquitectes paisatgistes del SWA Group. El parc t\xc3\xa9 sis elements d'aigua, jardins, passeigs de palmeres, i arbres de flor. Al centre del parc i a la base de Burj Khalifa hi ha l'espai aqu\xc3\xa0tic, on hi ha una s\xc3\xa8rie de basses i fonts d'aigua. A m\xc3\xa9s, les baranes, bancs i senyalitzaci\xc3\xb3 incorporen imatges de Burj Khalifa i de la flor Hymenocallis._NEWLINE_El reg de les plantes i arbusts es fa a partir del sistema de condensaci\xc3\xb3 de l'edifici que fa servir aigua de la instal\xc2\xb7laci\xc3\xb3 de refrigeraci\xc3\xb3. El sistema proporciona 68.000.000 de litres anualment. Els sis elements d'aigua del parc van ser dissenyats per WET designers, desenvolupadors tamb\xc3\xa9 de la Dubai Fountain.\n_START_SECTION_\nConstrucci\xc3\xb3\n_START_PARAGRAPH_\nSamsung Engineering & Construction va edificar la torre conjuntament amb la constructora belga Besix i amb Arabtec, dels Emirats \xc3\x80rabs Units. El Project Manager del contracte principal va ser la Turner Construction Company._NEWLINE_El sistema estructural principal de Burj Khalifa est\xc3\xa0 basat en el formig\xc3\xb3 armat. Es van fer servir uns 45.000 m3 de formig\xc3\xb3, amb un pes d'unes 110.000 tones, per fer els fonaments de formig\xc3\xb3 i acer, amb 192 pilons: cada pil\xc3\xb3 fa 1,5 metres de di\xc3\xa0metre x 43 metres de longitud, enterrats a m\xc3\xa9s de 50 meters de profunditat. A la construcci\xc3\xb3 del Burj Khalifa es van fer servir 330.000 m3 de formig\xc3\xb3, 55.000 tones d'acer corrugat, i van ser necess\xc3\xa0ries 22\xc2\xa0milions d'hores de feina. El formig\xc3\xb3 que es va fer servir per als fonaments va ser d'alta densitat i baixa permeabilitat. _NEWLINE_Es va fer servir un sistema de protecci\xc3\xb3 cat\xc3\xb2dica sota els fonaments per minimitzar els efectes perjudicials dels productes qu\xc3\xadmics corrosius a l'aigua subterra\xc7\xb9ia. El maig de 2008 es va bombejar el formig\xc3\xb3 a una al\xc3\xa7ada de 606 metres, que aleshores era r\xc3\xa8cord mundial, la planta 156. En la construcci\xc3\xb3 dels nivells m\xc3\xa9s elevats es van utilitzar tres grues torre, cadascuna amb una capacitat per carregar 25 tones. La resta de l'estructura per sobre es va fer amb acer lleuger._NEWLINE_Burj Khalifa est\xc3\xa0 molt compartimentat. \xc3\x89s pressuritzat i, aproximadament cada 35 plantes, t\xc3\xa9 una planta t\xc3\xa8cnica de refugi amb aire condicionat perqu\xc3\xa8 la gent s'hi pugui refugiar en cas d'emerg\xc3\xa8ncia per incendi en el llarg recorregut de sortida cap a l'exterior._NEWLINE_Es va barrejar diversos tipus de formig\xc3\xb3 per suportar les pressions extremes originades pel pes de l'edifici; tal com passa amb les construccions de formig\xc3\xb3 armat, es van fer proves de cada remesa de formig\xc3\xb3 per assegurar-se que podria suportar aquestes pressions. CTL Group, treballant per SOM, va fer les proves, fonamentals per a l'an\xc3\xa0lisi estructural de l'edifici. _NEWLINE_En aquest projecte era essencial aconseguir que el formig\xc3\xb3 tingu\xc3\xa9s gran consist\xc3\xa8ncia. Era dif\xc3\xadcil crear un formig\xc3\xb3 que pogu\xc3\xa9s resistir tant els milers de tones de pes com les alt\xc3\xadssimes temperatures del Golf P\xc3\xa8rsic, que poden arribar als 50\xc2\xa0\xc2\xb0C. Per combatre aquest problema, el formig\xc3\xb3 no s'abocava durant el dia. A m\xc3\xa9s, durant els mesos d'estiu es va afegir gel a la barreja i es va formigonar de nit, quan l'aire era m\xc3\xa9s fresc i la humitat m\xc3\xa9s alta. Una barreja m\xc3\xa9s fresca de formig\xc3\xb3 t\xc3\xa9 una curaci\xc3\xb3 m\xc3\xa9s uniforme per la qual cosa hi ha menys possibilitats que s'endureixi massa de pressa i s'esquerdi. Si haguessin aparegut fissures significatives, el projecte sencer podria haver estat en perill._NEWLINE_Els reptes \xc3\xbanics de disseny i enginyeria de l'edifici Burj Khalifa han estat documentats per ser emesos en format televisi\xc3\xba, incloent-hi la s\xc3\xa8rie Big, Bigger, Biggest del National Geographic i els canals de Five, i la s\xc3\xa8rie Mega Builders del Discovery Channel.\n_START_SECTION_\nCerim\xc3\xb2nia d'inauguraci\xc3\xb3\n_START_PARAGRAPH_\nL'obertura de Burj Khalifa va tenir lloc el 4 de gener de 2010. La cerim\xc3\xb2nia va incloure una exhibici\xc3\xb3 de 10.000 focs artificials, raigs de llum projectats damunt i al voltant de la torre i altres efectes de so, llum i aigua. La il\xc2\xb7luminaci\xc3\xb3 va anar a c\xc3\xa0rrec dels dissenyadors d'il\xc2\xb7luminaci\xc3\xb3 brit\xc3\xa0nics Speirs and Major Associates. Utilitzant 868 llums d'estroboscopi de gran abast integrats a la fa\xc3\xa7ana i l'agulla de la torre, van ser coreografiades diferents seq\xc3\xbc\xc3\xa8ncies d'il\xc2\xb7luminaci\xc3\xb3, juntament amb m\xc3\xa9s de cinquanta combinacions diferents d'altres efectes._NEWLINE_L'esdeveniment va comen\xc3\xa7ar amb un curtmetratge que descrigu\xc3\xa9 la hist\xc3\xb2ria de Dubai i l'evoluci\xc3\xb3 de Burj Khalifa, que va estar seguit d'una mostra de so, llum, aigua i focs artificials. La cerim\xc3\xb2nia va ser retransmesa en directe en una pantalla gegant a la Burj Park Island, aix\xc3\xad com diverses pantalles de televisi\xc3\xb3 col\xc2\xb7locades arreu del complex Downtown Dubai. Centenars de mitjans de comunicaci\xc3\xb3 de tot el m\xc3\xb3n van informar en directe des del lloc. A m\xc3\xa9s de la pres\xc3\xa8ncia en els mitjans, s'esperava la pres\xc3\xa8ncia d'unes 6.000 persones.\n_START_SECTION_\nGaleria\n_START_PARAGRAPH_\nL'aspecte de la Burj Dubai ha canviat molt durant les obres. A sota es mostren fotografies de l'edifici en ordre cronol\xc3\xb2gic."